KYK: Sampie en sy Irma lyk dolverlief in Mauritius
JY LEES NOU KYK: Sampie en sy Irma lyk dolverlief in Mauritius
Die akteur Francois Jacobs en sy meisie, Abigail Hutton, span in Mauritius uit. Foto: Verskaf.
Die blou lug en helder seewater laat die idilliese Mauritius beslis soos die beste moontlike plek lyk vir enige jong paartjie om hul eerste vakansie saam oorsee te hou.
Dit help ook natuurlik dat sowel die akteur Francois Jacobs as sy meisie, die beeldskone Abigail Hutton, mal is oor die buitelewe en reis.
Francois, wat die romantiese hoofrol van Sampie de Klerk in Huisgenoot se 2016-eeufeesfliek, Vir die Voëls, gespeel het, lyk inderdaad dolverlief.
Wet & wild... Mauritius Madness. #mauritius #onelifeliveit #
A post shared by Francois Jacobs (@francois.jacobs) on Mar 18, 2019 at 8:01am PDT
Die paartjie is tans saam met sy familie by die Beachcomber-vakansieoord in Mauritius om Francois se pa, Kobus, se 60ste verjaardag te vier.
Francois het vroeër aan Huisgenoot vertel hy het aanklank gevind by Abigail omdat sy net soos hy avontuurlustig is. Hulle het mekaar in Junie 2018 by 'n gholfdag in sy tuisdorp Mbombela in Mpumalanga ontmoet, en ná 'n paar dae wou hy by haar weet of sy 'n paspoort het.
En nou, maande later, is dit die tweetjies se eerste keer saam oorsee. "Dit is Abi se eerste stempel in haar paspoort," vertel Francois opgewonde aan Huisgenoot voor hy trots byvoeg dat sy paspoortboekie al vol stempels is.
"Ons is mal daaroor om te explore. Ons is nie toeriste nie, maar reisigers," voeg hy plegtig by.
Francois vertel dat dit die wonderlike mense, blou water en heerlike skubaduik-uitstappies is wat van dié vakansie 'n treffer maak.
Francois en sy pa, Kobus. Foto: Verskaf.
Francois en sy ma, Sandra. Foto: Verskaf.
"Ek dink ons balanseer mekaar goed uit, maar 'n mens leer mekaar beter ken op elke nuwe avontuur," deel Francois sy wysheid. "Booboos (sy liefdesnaam vir Abigail) dink sy dra die broek, maar doen elke vrou dan nie?" skerts hy oor sy Abi en hul reisplanne. "Volgende op die reisagenda is Mexiko, Kuba en Jamaika," sê Francois.
Dit is egter nie net pret en plesier vir Francois nie, en hy gaan baie besig wees wanneer hy oor 'n paar dae in Suid-Afrika land.
Rubber Arm Produksies, die produksiehuis wat hy drie jaar gelede saam met sy vennoot, Adriaan van As, begin het, begin ook nou grond te vat. "Ons is besig om die eerste episode vir 'n komediereeks, Weermag, te skiet, wat hopelik later op kykNET sal wys."
Carpets are red.... Backgrounds are blue -nun of this matters - coz you make my hart go Whooooohoooooo!! #vday?? #sosososomuch
A post shared by Francois Jacobs (@francois.jacobs) on Feb 13, 2019 at 10:48pm PST
Die produksiehuis doen ook hul eerste groot teaterproduksie op die Innibos-kunstefees later vanjaar en beplan ook om 'n fliek uit te reik. "Dit gaan mense na hul asems laat snak," belowe Francois.